MADUNICE. Hasiči dnes (5. augusta) popoludní zasahovali pri požiari v katastri obce Madunice, okres Hlohovec. O požiari informovali prostredníctvom stránky na sociálnej sieti.
"Po príchode na miesto udalosti bolo zistené, že požiar zachvátil strechu rodinného domu, pričom sa rozšíril aj na strechu susedného domu," objasňujú rozsah požiaru hasiči.
Na mieste pomáhalo takmer 25 profesionálnych a dobrovoľných hasičov z obcí Kostoľany, Madunice a Vrbové.
Následkom požiaru dokonca utrpela zranenia aj jedna osoba. K požiaru sa vyjadrila aj polícia, ktorá momentálne na mieste zisťuje príčiny vzniku požiaru.
"Škody boli predbežne vyčíslené na 60-tisíc eur. Kto požiar zavinil, ako aj informácie od vyšetrovateľa poskytneme zajtra," objasnila krajská policajná hovorkyňa Martina Kredatusová. Podľa informácii od políce zhoreli v Maduniciach až tri strechy rodinných domov.